Diari Oficial de la Generalitat Valenciana


Sumari del DOGV 4031, del 28-06-2001 (2001/6056)

LLEI 5/2001, de 20 de juny, de Creació del Col·legi Oficial de Publicitaris i Relacions Públiques de la Comunitat Valenciana.
-----------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2001/06/20/5/dof/vci/html**

### Dades del document

Número de DOGV
:   4031

Data del DOGV
:   28-06-2001

Secció del DOGV
:   I. DISPOSICIONS GENERALS

Número del document
:   2001/6056


Data del document
:   20-06-2001

Organisme emissor
:   Presidència de la Generalitat

Tipus de document
:   Llei

Descriptors 

:   * publicitat
    * col·legi professional
    * legislació

LLEI 5/2001, de 20 de juny, de Creació del Col·legi Oficial de Publicitaris i Relacions Públiques de la Comunitat Valenciana. [2001/6056]
  
Sia notori i manifest a tots els ciutadans, que les Corts Valencianes han aprovat, i jo, d'acord amb el que estableixen la Constitució i l'Estatut d'Autonomia, en nom del Rei, promulgue la següent Llei:
  
PREÀMBUL
  
L'activitat de la publicitat i les relacions públiques té des de fa anys una incidència creixent en l'àmbit de l'economia i en el món de la comunicació, i es reconeix el seu valor creatiu i generador de recursos i riquesa en la societat actual.
  
Així mateix, aquesta activitat té igualment importants repercussions en l'àmbit dels drets dels particulars i usuaris dels productes i serveis que són objecte de publicitat, que han merescut un tractament diferenciat i específic en l'ordenament jurídic, entre altres, per la Llei 34/1988, d'11 de novembre, General de Publicitat, i la Llei 26/1984, de 19 de juliol, General per a la Defensa dels Consumidors i Usuaris, ambdues en compliment dels mandats continguts en els articles 20.1.d) i 51 de la Constitució, com a dret dels ciutadans a rebre lliurement informació veraç per qualsevol mitjà de difusió i com a garantia en la defensa dels consumidors i usuaris.
  
La citada Llei 34/1988, d'11 de novembre, General de Publicitat, promulgada com a conseqüència de l'adhesió d'Espanya a les Comunitats Europees, i d'haver aprovat el Consell la Directiva 84/450, de 10 de setembre, relativa a l'harmonització de disposicions legislatives, reglamentàries i administratives dels països membres, en allò que afecta la publicitat enganyosa, va establir que la publicitat com a forma de comunicació pot ser realitzada per persona física o jurídica, pública o privada, en exercici d'una activitat comercial, industrial, artesanal o professional i permet, així mateix, que les persones naturals o jurídiques siguen agències de publicitat.
  
No obstant l'exposat, pel Reial Decret 1.386/1991, de 30 d'agost, es va crear el títol de llicenciat en Publicitat i Relacions Públiques, obtenint amb això el reconeixement oficial i exprés com a professió, tot això sense perjuí de les facultats per a l'exercici de la professió que la citada Llei General de Publicitat atribuïx a les persones naturals o jurídiques que no tinguen la titulació expressada i es constituïsquen com a agències de publicitat o estiguen habilitades per a això.
  
L'Associació Professional de Publicitaris de la Comunitat Valenciana, que agrupa en aquest àmbit territorial un considerable col·lectiu d'agències i professionals de la publicitat i les relacions públiques, va acordar facultar i ratificar totes les actuacions que van ser dutes a terme per la Junta Directiva, en ordre a la creació del Col·legi Oficial de Publicitaris i Relacions Públiques de la Comunitat Valenciana, i en compliment d'aquest acord ha formalitzat, davant dels òrgans competents de la Generalitat Valenciana, la corresponent petició de creació en l'àmbit d'aquesta comunitat.
  
Amb la formalització de la petició per part de la citada associació professional, es va aportar informe justificatiu de l'oportunitat i conveniència de la creació del col·legi, informe relatiu a la regulació específica de la publicitat, certificat de l'encarregat de l'Oficina del Depòsit dels Estatuts de l'associació promotora, i els certificats necessaris dels òrgans de govern d'aquesta, relatius a l'acord adoptat en vista a la petició de creació del col·legi.
  
La Constitució espanyola, en l'article 149.1.18, reserva a l'Estat la competència sobre les Bases del Règim Jurídic de les Administracions Públiques, i en l'article 36 preveu que la llei regularà les peculiaritats pròpies del règim jurídic dels col·legis professionals. La legislació bàsica en aquesta matèria, dictada per l'Estat, es troba inclosa en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre, el Reial Decret-llei 5/1996, de 7 de juny, la Llei 7/1997, de 14 d'abril, sobre Sòl i Col·legis Professionals, i el Reial Decret-llei 6/2000, de 23 de juny, de Mesures Urgents per a la Intensificació de la Competència en Mercats de Béns i Serveis.
  
Per la seua banda, l'Estatut d'Autonomia de la Comunitat Valenciana, en l'article 31, apartat 22, conferix a la Generalitat Valenciana competència exclusiva en matèria de col·legis professionals i exercici de professions titulades, sense perjuí del que disposen els articles 36 i 139 de la Constitució.
  
En ús d'aquestes competències es va promulgar la Llei 6/1997, de 4 de desembre, de Consells i Col·legis Professionals de la Comunitat Valenciana, en l'article 7.1 de la qual es disposa que la creació de col·legis professionals amb àmbit d'actuació en la Comunitat Valenciana, sense perjuí de l'àmbit territorial dels ja existents, es farà per mitjà de llei de la Generalitat, prèvia audiència dels col·legis professionals existents que puguen estar afectats.
  
Les consideracions exposades, quant a la incidència creixent de la publicitat en l'àmbit de l'economia i en el món de la comunicació, la seua possible repercussió en l'esfera dels drets constitucionals dels ciutadans, i l'existència d'una titulació oficial del professional dedicat a aquesta activitat, es considera que constituïxen raons que justifiquen l'interés públic en la creació del col·legi professional, perquè aquesta activitat siga exercida per persones amb una preparació específica o amb dilatada experiència professional, vetlant amb això per l'ètica i deontologia de l'exercici professional orientada a una pràctica de la publicitat adequada a l'especial protecció que l'ordenament jurídic li concedix.
  
Article 1. Creació
  
Es crea el Col·legi Oficial de Publicitaris i Relacions Públiques de la Comunitat Valenciana, com a corporació de dret públic amb personalitat jurídica pròpia i plena capacitat per al compliment dels seus fins.
  
Article 2. Àmbit territorial
  
L'àmbit territorial del col·legi professional que es crea és el de la Comunitat Valenciana.
  
Article 3. Àmbit personal
  
1. El Col·legi Oficial de Publicitaris i Relacions Públiques de la Comunitat Valenciana agrupa els professionals de la publicitat que tenen la titulació de llicenciats en Publicitat i Relacions Públiques, prevista en el Reial Decret 1.386/1991, de 30 d'agost, o en qualsevol altra disposició general que ho regule, així com els que tinguen qualsevol altre títol estranger degudament homologat.
  
2. La integració ha de realitzar-se d'acord amb les lleis reguladores dels col·legis professionals.
  
DISPOSICIÓ ADDICIONAL
  
Queden exceptuats de la incorporació al Col·legi Oficial de Publicitaris i Relacions Públiques de la Comunitat Valenciana, a què es referix l'article 3 d'aquesta llei, aquells publicitaris i relacions públiques que exercisquen exclusivament al servei de les administracions públiques en l'àmbit de la Comunitat Valenciana.
  
DISPOSICIONS TRANSITÒRIES
  
Primera
  
Transitòriament, durant el termini de dos anys des de l'entrada en vigor de la present llei, podran sol·licitar la incorporació al col·legi aquells professionals que, sense estar en possessió de la titulació a què es referix l'article 3, acrediten l'exercici professional i habitual com a publicitari i relacions públiques, i compten amb un títol oficial legalment obtingut que els habilite per a això.
  
Segona
  
L'Associació Professional de Publicitaris de la Comunitat Valenciana, en el termini de sis mesos des de l'entrada en vigor de la present llei, aprovarà uns estatuts provisionals del Col·legi Oficial de Publicitaris i Relacions Públiques de la Comunitat Valenciana, en què es regule la convocatòria i el funcionament de l'Assemblea col·legial constituent, de què formaran part tots els professionals inscrits en el cens de publicitaris exercents en la Comunitat Valenciana. La convocatòria es publicarà en el Diari Oficial de la Generalitat Valenciana.
  
Tercera
  
1. L'Assemblea constituent, en el termini de sis mesos des de l'aprovació dels estatuts provisionals, elaborarà i aprovarà els estatuts definitius del Col·legi Oficial de Publicitaris i Relacions Públiques de la Comunitat Valenciana, i elegirà els membres dels òrgans col·legials de govern.
  
2. Les actes de l'Assemblea constituent es remetran a la Conselleria de Justícia i Administracions Públiques o departament competent en matèria de col·legis professionals, i inclouran la composició dels seus òrgans de govern i els estatuts del col·legi, perquè verifique la seua legalitat i conseqüent inscripció registral i publicació en el Diari Oficial de la Generalitat Valenciana.
  
DISPOSICIÓ FINAL
  
La present llei entrarà en vigor el mateix dia de la seua publicació en el Diari Oficial de la Generalitat Valenciana.
  
Per tant, ordene que tots els ciutadans, tribunals, autoritats i poders públics als quals pertoque, observen i facen complir aquesta Llei.
  
València, 20 de juny de 2001
  
El president de la Generalitat Valenciana,
  
EDUARDO ZAPLANA HERNÁNDEZ-SORO


Còpia Permalink ELI